Abraham yo ji Sara, nɛ a hi Ur jehahi fuu. Nɔ́ ko nɔ́ ko hia we mɛ ngɛ Ur, se a je ma a mi, nɛ a ya hi bo tsu mi. Se e hɛwi Sara kaa a je Ur ma a mi, ejakaa e ngɔ e hɛ kɛ fɔ Yehowa nɔ.
Sara suɔ kaa e ma ná bi, enɛ ɔ he ɔ, e de Abraham ke: ‘Ke ye mawayo Hagar fɔ ɔ, ma nyɛ ma ngɔ jokuɛ ɔ kaa ye bi.’ Pee se ɔ, Hagar ba fɔ binyumu. A wo lɛ biɛ ke Ishmɛl.
Jeha komɛ a se benɛ Abraham ye jeha 99, nɛ Sara hu ye jeha 89 ɔ, nibwɔ etɛ komɛ ba slaa mɛ. Abraham kɛ mɛ ya hi tso ko sisi nɛ a ye ní. Anɛ o le nihi nɛ nibwɔ ɔmɛ ji lo? A ji Mawu bɔfohi! A de Abraham ke: ‘Jeha be nɛ ɔ mi ɔ, o kɛ o yo ɔ ma fɔ binyumu.’ Jamɛ a be ɔ mi ɔ, Sara ngɛ bo tsu ɔ mi nɛ e ngɛ mɛ tue bue. E muɔ, nɛ e bi e he ke: ‘Imi nɛ i bwɔ kikɛ ɔ, anɛ ma nyɛ ma fɔ lo?’
E nɔ jeha a, Sara fɔ binyumu kaa bɔ nɛ Yehowa bɔfo ɔ wo si ɔ. Abraham wo jokuɛ ɔ biɛ ke Isak. Biɛ Isak ɔ sisi ji “Muɔ.”
Benɛ Isak ye maa pee jeha enuɔ ɔ, Sara to he hɛ kaa Ishmɛl yeɔ Isak he fɛu. Sara suɔ kaa e maa bu Isak he, enɛ ɔ he ɔ, e de Abraham ke e fiee Hagar kɛ Ishmɛl kɛ je we ɔ mi. Jinɛ Abraham sume kaa e maa fiee mɛ. Se Yehowa de Abraham ke: ‘Moo bu Sara tue. Ma hyɛ Ishmɛl nɔ. Se Isak lɛɛ, e nɔ lɛ ye si womi ɔmɛ maa gu kɛ ba mi.’
‘Hemi kɛ yemi lɛ ha nɛ Sara hu ná he wami kɛ ngɔ nina a hɔ ɔ nɛ, ejakaa e bu Nɔ nɛ wo si ɔ kaa e ji anɔkualetsɛ.’—Hebri Bi 11:11